
ОТНАЧАЛО НЯМА ДА
ПОВЯРВАТЕ...

ПОСЛЕ ЩЕ СЕ
УБЕДИТЕ!

Преди десет
години Танис Хелиуел прекарва лятото си в Ирландия, живеейки в къща
с леприкон, от когото научава не само за еволюцията на елементалите
(феи, елфи, деви, гноми, леприкони и т.н.), но също и за
взаимозависимостта между хората и елементалите в нашата обща
еволюционна съдба.

Тази книга
разкрива много от тайните в света на леприконите и показва техните
игри, живост, любознателност, закачливост и забавления, както и
мъдростта и божествената им природа.

Според
леприконите всички от расата на елементалите сега се стремят да се
свържат и да творят заедно с избрани хора, които вярват в царството
на елементалите и имат желание да помагат на природата в
изцеляването на Земята. Освен че е една развлекателна история,
„Лято с леприконите“ запознава читателите със способите, чрез които
можем да осъществим това.

С пленителния
си стил и чувство за хумор, наследено от ирландските ѝ предци,
госпожица Хелиуел улавя местния колорит на малкото ирландско селце
и неговите жители, разкривайки очарователните си взаимоотношения
със своя приятел леприкон.

„Спомням си
онези загатвания в детството, че съществуват „малки хора“, които ме
наблюдават в градината. Докато четях „Лято с леприконите“, усещах
как цялата радост и мистерия на онова отдавна отминало време отново
се възраждат в мен. Това е магическа и важна книга, която заслужава
да стане класика“.

 


 


„Ако мислите,
че леприконите не са нищо повече от странни обитатели на една
архаична ирландска фантазия, помислете отново. Танис Хелиуел игриво
въвлича „малките хора“ в кръстосване на измеренията и документира
тяхното влиятелно присъствие тук и сега. Освен че ни предлага да се
насладим на една достоверна приказка, „Лято с леприконите“ съдържа
и предупреждение за бъдещето на пашата планета“.

~Джо Фишър - АВТОР НА
„СЛУЧАЯТ „ПРЕРАЖДАНЕ“,

„Живот МЕЖДУ ЖИВОТА“
И „ГЛАДНИ ДУХОВЕ“

(THE CASE FOR
REINCARNATION, LIFE BETWEEN LIFE,

HUNGRY GHOSTS)


ПОСВЕЩЕНИЕ

 


Тази книга се посвещава
на всички, които

служат на света ~ хора,
ангели и елементали,

които работят, за да
изцелят Земята и

да донесат любов,
хармония и разбиране

на всички същества.

 Благодарности

Въпреки че само
моето име се появява като автор, бих искала да изразя своята
признателност към приятеля ми леприкон и другите същества, от които
научих за елементалите. Също така бих искала да изкажа специални
благодарности на моите ирландски приятели, с които се сближихме и
чиито имена няма да спомена, за да не бъдат безпокоени.

За това, че
помогнаха книгата да бъде издадена, благодаря на Патрик Крийн, Джо
Фишър и Джийн Хюстън, които ме насърчаваха да разкажа историята си
за малките хора. Благодаря и на всичките си приятели, които не
преставаха да питат как върви книгата, когато тя все още не бе
започната.

Благодаря на
Дейвид Сузуки, Тара Кълис, Ан и Харпър Греъм, които щедро ми
предоставиха тихата крайбрежна къщичка, където можех да пиша.

Искам да
благодаря и на моя ученик и приятел Тодор Симеонов от България за
помощта, която оказа за преиздаването на книгата на български
език.

Накрая
благодаря на майка ми - Маргарет Хелиуел, която ми предаде
ирландската си кръв и любов към всичко ирландско, и която,
изслушвайки написаното, помогна за шлифоването на книгата като
скъпоценен камък.







 Предговор

През 1985
година прекарах лятото в Ирландия, в стара къща, населена с
леприкони. От тези същества, които рядко могат да бъдат забелязани,
научих за еволюцията на елементалите – расата, към която спадат
леприконите, елфите, гоблините, гномите, троловете, феите и
природните духове. Те обясниха взаимозависимостта си с човешките
същества и ме подтикнаха чрез тази книга да покажа колко е
необходимо хората и елементалите да работят заедно, за да излекуват
Земята. Въпреки че за пръв път се срещнах с леприконите в Ирландия,
те и другите елементали и сега са част от живота ми. Елементали има
по целия свят и тъй като могат да пътуват през пространството и
времето, те могат да ни посещават, където и да сме, ако ги
призовем.

„Лято с
леприконите: истинска история“ е допълнена с послание от леприкона
и пренаписана, за да изрази начина, по който аз чувам леприкона.
Това ново издание продължава със следващата ми книга „Поклонение с
леприконите“ – истинска история, за едно магическо пътешествие в
Ирландия. В нея може да прочетете за следващите ми приключения с
леприкона и неговите приятели елементали.

Като говорим за
това, читателят може да се усъмни в моето умствено състояние. В
края на краищата нали повечето от нас са учени, че елементалите,
ангелите и всичко, което не е закотвено в третото измерение, не
съществува в действителност? Разбирам тази дилема и вярвам, че
имаме нужда от добре развито критично съзнание, за да можем да
разграничаваме истината от фантазията. Ако обаче погледнем
непредубедено, има изумителни доказателства за съществуването на
елементалите. Преди сто години Уилям Бътлър Ийтс, в своето
предисловие към „Вълшебни и народни селски приказки от Ирландия“
(Fairy and Folk Tales of the Irish Peasantry) е написал
следното за феите: „В Ирландия те все още съществуват, като
възнаграждават добротата и наказват грубостта“. Докато събирал
историите си, той попитал Пади Флин: „Виждал ли си някога фея или
нещо подобно?“. Пади отговорил: „Големи са досадници“, и започнал
да изброява разнообразните си истински преживявания.

В своята книга
„Ирландски фолклор“ (Irish Earth Folk) от 1959 година,
Диармуид Макменъс пише: „Не съм фолклорист. Аз съм просто историк,
който записва възможно най-точно различни случки от близките
времена“. Макменъс е завършил образованието си в Кралския военен
колеж в Сандхърст и е служил в британската армия в Индия. Той е
родом от графство Мейо, същото, където се случиха и моите
преживявания. Ето неговите критерии за отразяване на срещи с
елементали: „Основният герой във всяка история е жив, надежден и
готов да отстоява твърдо нейната достоверност. И във всички случаи
историите са достатъчно автентични и могат да бъдат потвърдени от
всеки“.

Не само в
Ирландия обаче има елементали. Почти във всички култури по целия
свят има легенди и истории за тях. Скорошно проучване в Исландия,
поместено в „Глоуб енд Мейл“ – водещия вестник на Канада, показва,
че двадесет и два процента от исландците вярват в елфи. Кметът на
Хафнарфьордур Ингвар Викторсон казва: „Отдавна знаем, че съвместно
с нас съществува и друго общество, една общност, скрита от повечето
хора, която обитава много части на града, както и лавата и скалите,
които го заобикалят. Вярваме, че елфите, скритите хора и другите
същества, които живеят там, са благоразположени към нас“.

И не само
европейците вярват в елементали, но и местните култури поддържат
тези вярвания. Маорите в Нова Зеландия наричат най-древните си
елементали Деца на мъглата или Патупаирехе
(Patiipairehe). Децата на мъглата имат коса като лен и са
стройни, а възрастните маори твърдят, че тези същества живеят в
Нова Зеландия много преди идването на техния народ. Маорите вярват
и в други видове елементали, като тези, които наричат Нанакиа
(Nanakia), и които приличат на елфи; те са свързани с дърветата и
се срещат най-често в горите.

В моя живот
също съм срещала твърде много доказателства за присъствието на тези
създания, за да отричам, че те съществуват. Спомням си първия път,
когато открих, че виждам и чувам неща, които повечето хора не
могат. Като дете живеех в много светове едновременно, долавях
гласове във вятъра, а с крайчеца на окото си виждах елементали.
Тогава не ми беше известно, че останалите не виждат и не чуват тези
същества, затова никога не съм задавала въпроси или говорила за
тях. Едва когато станах на шест-седем години, осъзнах, че за мен са
явни неща, които за другите не бяха. Това откритие ме шокира.

Вървях към
училище с две приятелки. Едната от тях ме харесваше, а другата –
не. Онази, на която не се нравех, постоянно ми повтаряше на глас
приятни неща, но в мислите си й се искаше да не съм с тях.
Почувствах се наранена и казах:

- Защо казваш
едно, а мислиш друго?

След това
повторих на глас дума по дума това, което тя си мислеше. И двете
момичета ме погледнаха ужасени. Онова, което таеше злоба в мислите
си, се взираше в мен едновременно със страх и ненавист. Другото,
което дотогава ме харесваше, сега беше уплашено от мен и си
помисли, че съм опасна. Именно тогава се досетих, че хората не
долавят мислите на другите, а чуват само това, което те казват. В
същото време знаех, че нито едно от момичетата не ме искаше за
приятелка.

Потресена, аз
реших тази вечер да изпитам родителите си и да разбера дали могат
да уловят мислите ми. По време на вечерята казах нещо, а след това
си помислих точно обратното, за да видя дали ще забележат. За мое
огромно разочарование незабавно осъзнах, че родителите ми могат да
чуят само думите ми.

В този момент
реших, че ако искам другите да ме приемат, ще трябва да бъда като
тях. За да го постигна, издигнах преграда, която не ми позволяваше
да разбирам какво си мислят хората. За съжаление в същото време се
затворих и за гласовете и гледките, които изпълваха детството ми с
чудеса и вълшебства.

Не мисля, че
историята ми е единствена по рода си. Смятам, че много деца виждат
елементали – като феи и елфи, и че много от тези същества са
„специалните приятели“, за които родителите считат, че са измислени
от децата им. Историята за Питър Пан е изключително привлекателна
за децата, защото илюстрира връзката им с магическия свят на
елементалите и посланието, че когато пораснат, ще загубят тази
връзка. И все пак, дори като възрастни, някои хора продължават да
виждат и чуват ангелите и елементалите. Те се наричат мистици или
ясновидци, но аз вярвам, че много повече хора могат да чуват и
виждат отново така, както са го правили като деца.

Бях навършила
двадесет години, когато отново се отворих за други реалности.
Тогава започнах да медитирам, което изглежда трябваше да подскаже
на вселената, че съм готова да сваля преградата и да проумея
„дарбите“ си. В рамките на две седмици две човешки същества от
света на духовете се явиха, за да ми помагат.

Пътуването ми
към себе си и работата с духовни същества, за да развия съзнанието
си, продължи петнадесет години, но аз рядко говорех за това, и то
само с приятели, на които се доверявах. През този период имах
късмет да намеря перспективна работа, в която да мога да ползвам
свободно „интуицията“ си. В Торонто ръководех частна практика като
психотерапевт, специализирайки се в личностната трансформация. В
продължение на шестнадесет години работех с хора, които търсеха
по-дълбок смисъл на живота си и духовни цели и които искаха да
открият истинските си дарби, за да могат да допринесат повече за
света. Също така провеждах семинари на международно ниво, на които
обучавах хората как да развиват качествата, които аз имах по
рождение. Винаги се съсредоточавах върху това да уча другите да
развиват способността си да възприемат другите реалности, вместо да
им бъда посредник или медиум.

Освен това аз
водех семинари за развиване на човешкия потенциал в различни
университети в продължение на над 20 години. Това ме накара през
2000 г. да основа Международния институт за трансформация, където
хората се учат как да развиват своето съзнание и духовност.
Курсовете се провеждат в Холандия, Германия, Ирландия,
Великобритания и Северна Америка.

А сега обратно
към елементалите! Докато не срещнах леприконите, не бях общувала
съзнателно с елементали от детството си. През целия ми съзнателен
живот моят стремеж е бил да разбера как да развия „човешко“
светоусещане. Именно леприконите и другите елементали ми помогнаха
да разбера тяхната еволюция и необходимостта хората и елементалите
да работят заедно, за да спомогнат за развитието и на двете
раси.

Според
леприкона основната цел на елементалите е да работят в хармония с
природните закони, за да създадат свят на красота и разнообразие.
Елементалите помагат на цветята да цъфтят, на дърветата – да
растат, и дори поддържат живота в телата ни. Но те правят повече от
това. Те също така насърчават забавленията, живостта и дяволитостта
у хората, стимулирайки творческите им способности и усета им за
красота във всички изкуства.

Може да
тълкувате „Лято с леприконите“ по най-различен начин. Можете да
вярвате, че леприконите просто са част от фолклора, без претенции
за автентичност. Ако е така, ви пожелавам забавен и занимателен
прочит на моята „приказка“.

Други, без да
са виждали леприкони или феи, са убедени, че те съществуват и им е
интересно да научат повече за тях. Книгата ви разкрива тези
мистични същества, обяснява начина им на живот и техните таланти и
се надявам, че отговаря на повече от въпросите, които бихте си
задали.

Третата група
хора е по-трудна за определяне. Те се чувстват призвани да работят
с природата, за да помогнат за изцеляването на Земята. Надявам се,
че тук ще намерите начините, които ще ви помогнат да творите заедно
с елементалите, които търсят хора, отдадени на това дело, за да
работят заедно.

Ако „Лято с
леприконите“ за вас е развлекателна, заради която и да било от тези
начини, ще считам книгата за успешна. Нуждаем се от забавление и
смях, за да отхвърлим потискащите мисли, толкова характерни за
нашия свят. Освен това, като научим повече за расата на
елементалите, с които ние споделяме тази планета, това ще ни
вдъхнови да променим представите и действията си, които вредят
както на нашия, така и на техния свят.

 


ТАНИС

ХЕЛИУЕЛ


 


 Послание от
леприкона

„Това е истинска
история. В света на елементалите няма книги, както във вашия
човешки свят. Но това е най-добрият начин, който познаваме, за
комуникация с хората. Елементалите са отворени за хора, които искат
да работят с нас, за да създадем заедно една красива версия на
Земята. Надявам се да се присъедините към нашето пътуване.“

 


 


ЛЕПРИКОН
(Leprechaun)

„Джудже или дух от
ирландския фолклор, често описван като дребен възрастен мъж, който
показва местонахождението на делва с жълти-ци на всеки, който го
хване“.

РЕЧНИК „УЕБСТЪР“

 Среща с
леприконите

В живота на
много хора идва време, когато се вслушват в повика на кръвта си.
Техните родови корени започват да ги дърпат назад към мястото,
откъдето произхожда семейството им. В моя случай тези корени бяха в
Ирландия.

Историята ми
започна в Торонто, Канада. Връзката, която имах от шестнайсет
години, вървеше към своя край. Къщата беше готова за продан.
Кариерата ми беше в застой, а аз жадувах да открия по-дълбок смисъл
в живота си. Почувствах, че трябва да остана сама, а Ирландия ме
зовеше. В същото време моя приятелка заминаваше за тази страна и аз
я помолих да ми намери някое усамотено място. Исках малка къщичка,
далеч от градове и села, където бих могла да отседна и да медитирам
през лятото.

Имах една цел –
да получа просветление. Бях прочела в различни духовни книги, че
ако човек се откаже от привързаността си към нещата и тръгне по
пътя на духовността, може да стане просветлен. Бях се отказала от
дома, семейството и кариерата си и не се сещах за нищо друго, към
което да изпитвам привързаност. Очевидно бях подготвена за
това.

Два месеца
по-късно приятелката ми Елизабет се върна от Ирландия, изгаряща от
нетърпение да ме види. Каза ми, че по време на пътуванията си е
разпитвала за тиха къща в провинцията, която да се дава под наем.
Обаче едва последната вечер в Дъблин, докато вечеряла със стар
приятел, изникнало нещо неочаквано. Приятелят ѝ подхвърлил за една
къща, която щяла да бъде свободна през лятото. Намирала се на
остров Ачил, на западния бряг на Ирландия.

Две седмици
по-късно, след като се бях сбогувала с досегашния си живот, седях в
самолета за Дъблин. Знаех, че когато се върна, къщата в Торонто
вече щеше да е продадена, а Бил – човекът, с когото бях живяла,
щеше да е започнал нов живот.

Пристигнах в
Дъблин в началото на работния ден и отидох да се срещна със
собственика на къщата, за да платя наема и да взема ключа. Г-н
Дейвидсън беше мъж на средна възраст, преуспял бизнесмен от
Великобритания, който дълго време беше работил в Ирландия. Учтив и
сдържан, той ме покани да седна.

-Г-н Дейвидсън
– започнах аз, като внимавах да използвам фамилното име, както е
според европейския етикет, – от колко време семейството ви
притежава тази къща?

-От двадесет
години, но я използваме само през лятото. През останалото време е
свободна, но една съседка – г-жа О’Туул, се грижи за нея. Казах ѝ,
че пристигате и тя ще остави вратата отключена.

Той замълча,
прокашля се леко и каза:

-За съжаление
имам лоша новина. През последните две седмици къщата беше
продадена.

Сърцето ми се
сви, когато той продължи:

-Добрата новина
все пак е; че казах на новите собственици, че къщата ще бъде
тяхна след месец, тъй като съм я обещал на вас. След това обаче ще
трябва да си потърсите друго място.

Седях там
смаяна. Не можех да повярвам колко бързо се променят
обстоятелствата около моето усамотяване, както изглеждаше, не към
добро. През ума ми преминаха две възможности. Или ми беше необходим
само месец, за да получа просветление, или щяха да настъпят резки и
неочаквани обрати. Подозирах, че най-вероятно е второто и че пътят
към просветлението нямаше да е толкова лек, колкото очаквах.

Припомняйки си
британските маниери, стиснах ръката на г-н Дейвидсън и му
благодарих, че ми предоставя къщата за месец. На излизане от офиса
сърцето ми биеше силно от притеснение и махнах на едно такси да ме
откара към автогарата. Времето течеше. До час вече бях в автобуса
на път за остров Ачил, графство Мейо.

Преминавахме от
големи в малки градове, от градчета в села, от селцата – към
провинцията. Пейзажът ставаше все по-суров и безлюден. Когато
пристигнахме в графство Мейо, хълмовете бяха голи и скалисти.
По-високите възвишения бяха оголени от фермерите и местните жители,
които бяха изкопали торфа от семейните си парцели. Близо пет часа,
след като напуснах Дъблин, шофьорът на автобуса спря в края на една
селска уличка и посочи хълма в далечината:

-Ето там ще
намерите къщата – каза той.

Помислих си
колко странно е шофьор от Дъблин да знае къщата, която търсех.
Дотогава все още не бях разбрала колко бързо се предават новините в
Ирландия.

Сложих раницата
на гърба си. Беше пълна с чаршафи и дрехи за студеното ирландско
лято. Когато тръгнах нагоре по улицата, здрачът вече падаше, а с
всяка моя стъпка растеше и безпокойството ми. Къде щях да отида
след месец, когато времето ми тук изтече? Какво щях да открия в
къщата? Зле ли бях изтълкувала причината за идването ми в Ирландия?
И защо винаги се съмнявах в правилността на всяко решение, което
вземах, и се притеснявах за бъдещето, както правех и в момента?

Половин час
по-късно стигнах до бяла къщичка с покрив от плочи, със синя врата
и бяла ограда. Къщата отговаряше на описанието на г-н Дейвидсън,
затова отворих портата и се запътих към входната врата. Изненадах
се, като видях, че е открехната, и извиках:

-Здравейте, има
ли някой?

Никой не
отговори, затова влязох на пръсти вътре. В камината гореше силен
огън. Пуснах раницата на пода и седнах на най-близкия стол. Когато
очите ми привикнаха с тъмнината в стаята, бавно започнах да
разглеждам обстановката. До камината имаше купчина торф и духало,
поставено с отвора надолу. Пред камината имаше старо, хлътнало
зелено канапе, а зад него голяма дървена маса с шест масивни стола.
Вляво се намираше малка празна стаичка, която очевидно не се
ползваше, а надясно водеше врата, през която съзрях прозорец и
гардероб, което подсказваше, че това е спалнята. Зад мен се
намираше малка кухня с двойно предназначение – използваше се и за
вход.

Откакто бях
влязла, имах усещането, че се натрапвам в нечий дом, като че ли
някой беше излязъл за няколко минути, но скоро щеше да се върне и
да ме открие. Опитах се да не обръщам внимание на това чувство, но
все повече се убеждавах, че ме наблюдават. Когато привикнах с
оскъдната светлина, обърнах поглед към ъгъла, откъдето се излъчваха
тези вибрации. Бях шокирана да открия четирима души, които ме
наблюдаваха: дребен мъж, мъничка жена и две деца. Замръзнах на
мястото си, затаила дъх. Помислих си, че съм влязла в чужд дом, пък
и какви странни дрехи носеха те. Господи, та това не са човешки
същества! За части от секундата заключих, че съм в къща, обитавана
от духове.

По
дяволите, помислих си аз, усещайки как изпадам в паника.

Преди да мога
да обмисля положението, малкият мъж се обърна към мен с думите:

- Ние живеем в
тази къща от сто години и сме готови да я делим с теб, но имаме
няколко условия.

Видът му
напълно противоречеше на авторитетния му тон. Той беше висок не
повече от метър и двадесет и бе облечен в старомоден, закопчан до
горе, зелен жакет, изпънат по кръглия му корем. Надолу носеше
кафяви панталони до коленете и дебели гамаши, стигащи до огромни
обувки с дървени подметки, които във всеки случай далеч надвишаваха
нормалния размер. Това странно одеяние завършваше с грамаден черен
цилиндър.

Двете момчета
бяха миниатюрно копие на баща си, но без изпъкналия корем и
цилиндъра. Не ги свърташе на едно място и макар че се опитваха да
се държат прилично, очевидно им се искаше да са някъде другаде и да
правят нещо различно.

Малката жена
носеше дълга до земята официална пола, под която се подаваха същият
вид обувки с дървени подметки, като на съпруга ѝ. Носеше шапка,
която ми напомняше за онези, носени от първите английски заселници
в Нова Англия, и която изглеждаше твърде голяма за главата ѝ.
Червената коса на жената беше прибрана назад в кок, но някои кичури
не се подчиняваха и падаха, дори и докато я гледах. Беше ѝ трудно
да държи ръцете си неподвижни и непрекъснато ги кършеше, слагаше ги
зад гърба си, после ми се усмихна, а след това, поглеждайки съпруга
си, усмивката ѝ секна в опит да изглежда сериозна.

По лицето на
дребния мъж се четеше едва сдържано нетърпение, докато чакаше да
откликна на предложението му. Бях загубила ума и дума. И все пак
имах чувството, че пред мен се открива неочаквана възможност –
непредвидена, но ценна. Отговорих му също толкова сериозно:

-Какви са
условията?

-Ние искаме да
сключим сделка – отвърна той, привидно облекчен, че можех да
говоря.

-Каква сделка?
– попитах отбранително. Бях започнала да подозирам, че „ние“
всъщност означаваше „аз“, а малката жена и децата бяха с него
просто за подкрепа.

-Ами... ти
живееш на улица, населена с духове, а не всички елементали тук са
приятелски настроени към хората.

-Извинете –
казах аз, като исках да бъда абсолютно сигурна, че говорим на един
и същ език, – но какво имате предвид под „елементали“?

-Вие, хората –
започна той нетърпеливо, – ни наричате гноми, гоблини, джуджета,
феи, елфи и леприкони, но всички ние сме елементали. Това е нашата
раса, също както вашата е човешкият род. Има много видове хора,
както има и много видове елементали. Та, както бях започнал да
обяснявам, ние ще те закриляме през лятото. Зная, че ще имаш нужда
от това, тъй като ми е известно защо си тук.

Бях на път да
го прекъсна повторно, като чух думите му, но реших, че когато му
дойде времето, ще разбера какво е имал предвид. Изглежда той видя,
че се колебая и направи пауза, преди да продължи.

-В замяна –
каза той, – в края на лятото ще поискам от теб един дар.

-Какъв дар?

-Няма да ти
кажем сега, а в края на лятото – отвърна той.

Някъде в
паметта ми смътно се мярнаха истории за хора, измамени от феи и
елфи, и с подозрение подходих към сключването на каквато и да било
отворена сделка. Бих могла да кажа, че нямах никакъв избор, тъй
като това беше неговата къща и нямах къде да отида, но това не би
било съвсем вярно. Вярвам, че бих могла физически да живея там през
лятото и просто да затворя възприятията си за тези малки хора, така
че никога повече да не ги видя. Но какво невъобразимо преживяване
щях да изпусна? Дълбоко в себе си чувствах, че искането му ще бъде
справедливо. Дори и в този момент аз почти изпитвах доверие към
него и затова казах:

-Съгласна
съм.

Спомних си
стихотворението на Робърт Фрост „Пътят, по който не поех“, в което
поетът, вървейки през гората, стига до място, където пътеката се
разклонява. „И по-запустелия аз си избрах, а това промени всичко
друго“ – пише Фрост във финала. Имах усещането, че леприконът ми
предлага същата възможност – да тръгна по неизвървения път заедно с
него. Нямах представа докъде ще ни отведе това пътуване, но знаех,
че ще съжалявам, ако отхвърля предоставената ми възможност.

След като
сделката беше сключена, леприконът престана да ми обръща внимание,
като даде да се разбере, че разговорът ни е приключил за тази
вечер. Малката жена и децата вече бяха изчезнали. Уморена, вдигнах
раницата си от пода и влязох в спалнята. Солидното двойно легло с
дървени табли очевидно бе предоставяло удобство на поколения
изнурени тела. Разкопчах ципа на раницата си, издърпах спалното
бельо и оправих леглото. Прибавих всички вълнени одеяла, които
намерих в шкафа. Треперейки от студ, свалих очилата си и ги сложих
на нощното шкафче. После бързо се съблякох, сложих нощницата на
баба ми и се вмъкнах под завивките. След няколко минути вече спях
дълбоко.

 Госпожа O’Туул

Следващата
сутрин беше прекрасна и слънчева и понеже предната вечер пропуснах
вечерята, умирах от глад. Завързах още един пуловер около кръста
си, в случай че времето се промени, и като преметнах през глава
чантичката си, се отправих на покупки, за да заредя шкафа с храна.
Отворих пътната врата и се спрях. Пред мен се откриваше просторна
гледка с поля, оградени от жив плет и водещи до величествени скали,
които се спускаха направо в морето. Далеч вдясно, където улицата се
срещаше с морето, имаше малка група от скупчени като гроздове
сгради – подозирах, че това е селото.

Поех надолу по
улицата, вдишвайки дълбоко чистия, влажен въздух. Оградена от
триметров жив плет, с малки канавки от двете страни, улицата беше
широка, колкото да мине малка кола. През дупките в плета се виждаха
красиви яркожълти перуники и маргаритки в поля от буйна зелена
трева. Беше трудно да повярваш, че по улицата дебнат опасни
елементали. Това бе ранното утро на оптимизъм и радост и аз
празнувах по случай добрия си късмет да разполагам цял месец с къща
в тази великолепна страна.

Пътят
постепенно се извиваше към селото и стигнах до кръстопът, където
имаше две кръчми и един универсален магазин. „Леки неща“, помислих
си аз, докато приближавах магазина, дръпнах скърцащата врата и
влязох. Всички погледи се насочиха към мен и настъпи тишина. Беше
дошъл чужденец. Усмихнах се и веднага започнах да изследвам
внимателно сектора с хранителни стоки. За мое облекчение обичайният
шум от ежедневните разговори се възобнови. Малко по-късно, след
като избрах храна, изчислена така, че да стигне за най-големия брой
ястия, които можех да приготвя, и да бъде възможно най-лекият
товар, който да нося обратно нагоре по улицата, се огледах за
касата. Зад щанда стоеше мъж с бяла престилка, завързана на кръста,
и с вид на собственик. Приближих се бавно с безгрижен вид и сложих
покупките си пред него. Докато проверяваше стоките, той попита по
най-непринудения начин, на който беше способен:

-На почивка ли
сте тук?

-Наех къщата на
семейство Дейвидсън за лятото – отвърнах аз, като не изгарях от
желание да подхранвам местните клюки, но и не исках да му отнемам
удоволствието да информира останалите.

Лявата му вежда
се повдигна леко и гледайки ме в очите, той каза сериозно:

-Не знаехте ли,
че къщата на Дейвидсън е обитавана?

Помислих си, че
неосведомеността е най-добрата стратегия, затова отговорих:

-О! Обитавана
от кого?

-Как от кого,
от малките хора – отвърна бързо той. – Не е само това, вие живеете
на улица, населена от тях. Точно срещу вашата къща имаше паркирана
каравана, която се тресеше и от която се чуваха звуци, случваха се
всякакви неща, без да има някой в нея.

Той вероятно би
продължил, ако го бях поощрила, но тази новина, която потвърждаваше
случката от предната вечер, ме обезпокои. Ако всеки в градчето
знаеше за тези „обитатели“, елементалите не можеха да бъдат
пренебрегнати толкова лесно. Тъмни облаци започнаха да се задават в
слънчевия ми допреди малко ден. Не смятах, че той се опитваше да ме
изгони, плашейки ме. По-скоро ставаше дума за онази ирландска
радост да кажеш нещо за местната история, и все пак усещах в него
някаква дяволитост, която го подтикваше да се позабавлява, като
обезпокои чужденката. Определено успя.

Благодарих му,
взех си чантите и излязох. Знаех, че „американката“, т.е. аз, наела
обитаваната от духове къща на семейство Дейвидсън (ирландците не
различават канадците от американците), ще бъда предмет на разговор
на всяка маса тази вечер. Направо можех да ги видя как се обзалагат
какви са шансовете да се задържа тук.

Тръгнах нагоре
по улицата, обременена с покупките и информацията. Докато вървях
покрай живия плет, непоколебима и измръзнала, си представях как
спотайващите се същества ме причакват, за да се нахвърлят върху
мен. Когато пристигнах в къщата, въздъхнах с облекчение. Влязох
вътре, разопаковах нещата и набързо закусих, след което се заех с
къщата, за да я превърна в уютен дом. Леприконите не се мяркаха
никъде, но не ги и търсих. Може би бяха решили да ми дадат малко
време да свикна с обстановката. Каквато и да беше причината, бях
благодарна, че са ме оставили сама.

Докато
размествах мебелите, приготвях си олтар за медитации и събирах
цветя, времето отмина неусетно. Удължаващите се сенки бяха знак, че
слънцето залязва и беше време да запаля огъня. Поставих четири
парчета торф едно върху друго, като внимавах да оставям разстояние
между тях, за да влиза въздух. Взех кибрита от полицата над
камината, запалих една клечка и я поставих под торфа. Не се запали.
Опитвах отново и отново, но неуспешно. Раздразнена, грабнах новия
дневник, който бях купила, за да документирам моето лято на
просветление, и откъснах няколко празни страници. След като ги
сложих внимателно под торфа, опитах отново да го запаля. Хартията
пламна моментално. Седнах на канапето, поздравявайки се за успеха,
и наблюдавах как пламъците намаляват все повече и повече, докато
накрая угаснаха.

Бих предпочела
да нямам нужда от огън. Все пак беше лято. Скоро обаче разбрах, че
летата в Ирландия и Канада не си приличат много. Къщата беше
толкова студена и влажна, че дори в най-топлите дни температурата
вътре никога не се покачи над 16 градуса. Треперейки от студ, без
никаква представа как да запаля огъня, вдигнах очи и видях пред
пътната врата една жена с побеляваща коса, покрита с кърпа, от
която стърчаха немирни кичури. Една захабена и отрудена ръка се
провря, вдигна резето, отключи пътната врата и я остави отворена.
Жената бе облечена в мръсен сиво-син дъждобран, закопчан с две
копчета. С всяка стъпка връхната дреха се отваряше и откриваше
избеляла рокля на цветя и увиснал накриво комбинезон, който се
подаваше отдолу. Тя закрачи решително към вратата с калните си
гумени ботуши, държейки в дясната си ръка сопа, висока почти
колкото нея.

Забързах се към
вратата, където тя ме поздрави с блеснали, дяволити очи и усмивка,
в която липсваха толкова зъба, колкото да отворят работа на
зъболекар за цяла година.

- Аз съм
Госпожа O’Туул – представи се тя и погледна направо към студеното
огнище, където останките от моите неуспешни опити казваха
всичко.

Отдръпнах се
настрани и тя, без да каже нито дума, тръгна направо към камината.
След като внимателно отмести торфа настрани, измете хартиените
сажди, върна обратно торфа парче по парче, образувайки фигура като
палатка. После запали клечка кибрит под свода и след минути торфът
пламна.

Не изглежда
твърде сложно, помислих си аз, след като видях каква е
процедурата. Утре ще се справя без проблем.

Този първи ден
в къщата бях наивна. Все още вярвах, че мога да контролирам
обстоятелствата и да използвам свободната си воля, за да се заема
със себе си. Тогава изобщо не знаех, че нито веднъж няма да мога да
запаля торфа и че госпожа O’Туул ще ме спасява всеки ден по едно и
също време. През този първи ден, въпреки че бях благодарна за
помощта ѝ, негодувах от намесата. Имах план да прекарам дни и
седмици в тишина и медитация и той бе нарушен първо от леприконите,
а след това от нея. Тогава още не знаех колко необходими ще ми
бъдат нейните посещения.

-Искате ли чаша
чай? – предложих аз, след като тя седна на канапето без покана.

-Аха – отговори
тя.

Извиних се и
забързах към кухнята да сложа вода, като набързо извадих чаши и
курабийки. Семейство Дейвидсън бяха оставили захар, която се беше
втвърдила от влагата, затова отделих с нож няколко парчета от нея и
ги сложих в чашка. След като всичко беше готово, влязох във
всекидневната. Госпожа O’Туул седеше спокойно, взирайки се в
огъня.

Седнах на
другия край на канапето и тъй като нямаше маса, внимателно поставих
подноса на пода пред мен. Госпожа O’Туул все още гледаше огъня,
като очевидно не бързаше да подхване разговор.

-Искате ли чая
си сега? – попитах след няколко минути. Ирландците обикновено пият
силен чай, затова го бях оставила да се запари малко повече.

-Аха – отвърна
тя.

-Захар? –
предложих аз.

-Аха.

-Съжалявам, но
нямам мляко.

-Утре ще донеса
малко от кравите.

Тези думи бяха
първият признак, че двете с нея ще се виждаме често. В този момент
предишните ми очаквания започнаха да се изпаряват и реших, че ще се
опитам да бъда отворена за всичко, което ми предоставя вселената.
Не казах нищо за плановете си за тихо усамотение. Вместо това
попитах:

-Искате ли
курабийка?

-Аха – беше
отново отговорът. Седяхме и пиехме чая си бавно, като дъвчехме
сладките в мълчание. Присъствието ѝ беше успокояващо. Тя беше
приятна, също като горящия в камината огън. Почувствах се уютно от
топлината, която излъчваше. Няколко пъти се опитах да започна
разговор.

-Къде живеете,
госпожо O’Туул?

-Нагоре по
улицата.

-В коя посока е
това?

-По пътя за
селото.

-С какво се
занимавате там?

-Имаме
ферма.

След като изпи
чая си, госпожа O’Туул се изправи и каза:

-Най-добре ще е
да тръгвам. – И удряйки със сопата по дървения под, излезе.

Останах сама с
незададените си въпроси. Щеше ли тя да се вмести в идеята ми как да
прекарам лятото? Колко ли често ще идва?

 Еволюцията на
леприконите

Когато се
събудих на следващата сутрин, открих десетки очи да се взират в
мен. Елементали от всякакъв вид изпълваха стаята и гледаха
напрегнато, когато се изправих рязко.

-Прав си, тя ни
вижда, вижда ни – пискаше от удоволствие един от тях – особено
грозен, с брадавици по целия си дълъг и крив нос. Беше сграбчил
долната табла на леглото с огромните си кокалести ръце и се беше
привел напред, за да вижда по-добре. И без очила можех да видя
гротескните му черти.

-Казахме ти,
казахме ти – викаха двете деца, които живееха в къщата, и
затанцуваха из стаята.

Чувствах се
като животно в зоологическа градина, изложено на показ за
развлечение на съседите гноми и гоблини. Бясно изкрещях:

-Махайте се!
Това е посегателство върху личния ми живот! Това не е част от
сделката!

Гласът ми ги
разпиля като вятър, минаващ през трева. Някои се разбягаха през
вратата на спалнята, някои през стените, а други просто изчезнаха.
Остана само един – мъжкият леприкон, който твърдеше, че живее в
къщата.

Преплел ръце
зад гърба си, той се поклащаше напред-назад на пети и гледаше
надолу, привидно засрамен.

-Казах им, че
не е добра идея – въздъхна той, – но малките бяха толкова
въодушевени от присъствието ти тук, че поканиха съседите да те
видят. Както и да е, не са направили нищо лошо.

 


Спомних си
някои от лицата в края на леглото – лица, които по човешките
стандарти бяха уродливи и злобни. Нямаше да ме умилостиви толкова
лесно, колкото си мислеше, затова възразих:

-Някои от тях –
посочих аз, като размахах ръка към мястото, където се беше надвесил
онзи с брадавиците – не бяха ли от онези, които мразят хората?

Като гледаше
все още настрани, той продължи с онова, което изглежда приемаше за
очакваното извинение.

-Права си,
разбира се. Има няколко, които живеят надолу по улицата, но не
можеше да поканим едни, а другите – не. Това би причинило още
повече проблеми.

След като
отпусна ръцете, приключил с извиненията, леприконът ме погледна и
каза с делови тон:

-Както и да е,
ставай. Днес започваме.

С тези думи той
се обърна и излезе бавно и с достойнство от спалнята.

Оцених факта,
че разбира нуждата ми да остана сама, бързо се облякох, чудейки се
дали леприконите изпитват подобна необходимост. Тръгнах към
кухнята, треперейки от студ, за да сложа вода за чай. Той ме чакаше
нетърпеливо на входната врата.

-Идвам веднага,
щом си направя чаша чай – заявих, защитавайки желанието си за
физически удобства.

-Аз също ще пия
– отвърна ентусиазирано той.

-Ти пиеш
чай?

-Разбира се, че
пия чай – отговори той, – но това е само част от всичко, което имам
да ти казвам. Затова донеси по чаша чай за двама ни и два стола.
Чакам те отвън.

Той се обърна
бързо и излезе направо през затворената врата. Усмихвайки се на
номерата му, сложих чайника и се запътих към спалнята за още един
пуловер. Когато чаят беше готов, го занесох навън, заедно със
столовете, изпълнявайки нарежданията на леприкона.

Той се
престори, че не забелязва моето пристигане и се зае да разглежда
лютичетата и маргаритките, сякаш ги вижда за първи път. Интуитивно
знаех, че очаква от мен да играя ролята на домакиня, за да може той
да влезе в ролята на гост. Развеселена, аз много внимателно
приближих стола и сложих чашата му с чай.

-Чаят ти е
готов – казах учтиво.

Той вдигна очи,
кимна, а после толкова елегантно, колкото можеше, се приближи и
седна, скръствайки ръце върху големия си корем.

-Да започнем от
самото начало – обяви той толкова сериозно, колкото и Йехова,
когато е казал: „Да бъде светлина!“.

-Аз съм това,
което човешките същества наричат леприкон и заниманието ми е да
изучавам хората – започна той с ирландски маниер. – Познанията ми
за човеците ще бъдат подложени на проверка и това лято е
решаващо.

Той приличаше
на актьор, който играе ролята на учен от миналия век. В позата му
имаше нещо преувеличено и театрално. Всъщност той ми приличаше
малко на Уилям Клод Фийлдс. Успях да запазя изражението си
сериозно, въпреки че можех ясно да видя как зад позата му на учен
прозира неговата дяволитост и чувството му за хумор. Той като че ли
се забавляваше, приемайки тази роля, а още повече се наслаждаваше
на факта, че има публика.

-Какъв ще е
тестът? – попитах аз, нетърпелива да узная повече.

-Изучавам
хората от около сто години и съм един от първите елементали,
захванали се с това. Ние се различаваме от човеците по това, че се
раждаме в касти и оставаме в тях през целия си живот. Но преди
около стотина години, спомням си добре, защото за нас това е все
едно вчера, ни запитаха дали искаме да изучаваме хората. Аз се
съгласих. Тогава бях млад, току-що излязъл от детството си.

-Но кой ви
попита? – прекъснах го аз, защото тази история ме заинтригуваше все
повече.

-Ще стигнем и
до това – отговори той, не желаейки да бъде пришпорван. – Разбираш
ли, за разлика от човешките същества, елементалите никога не могат
да бъдат творци на тази планета. Още от началото на своята еволюция
хората са се учили да станат творци, наречи ги, ако щеш, богове в
процес на обучение, и Земята е вашето училище. Човешките същества
притежават свободна воля, която е необходима на всички творци, и
вие сте единствената раса на тази планета, като изключим водните
хора, които имат този дар.

Докато той
говореше за водните хора, аз видях образи на делфини и слушайки
думите му, пред мисления ми взор се нижеха най-различни картини.
Започнах да чувствам неща, които засилваха значението на думите и
образите. Осъзнах, че това триизмерно общуване ми даваше много
по-пълно и бързо разбиране, отколкото беше характерно за хората.
Докато слушах, започнах също да осъзнавам, че във всекидневното си
съществуване аз получавах информация на много нива от моето
обкръжение, а начинът, по който общувахме с леприкона, в някои
отношения ми беше по-познат, отколкото общуването ми с моите
събратя – хората. Сякаш прочел мислите ми, леприконът поспря за
момент и после продължи.

-Някога
природните духове живееха добре в Ирландия. Животът тук все още е
по-хубав, отколкото другаде, но местата, които бихме могли да
обитаваме, стават все по-малко и качеството на живота ни се е
понижило. Ние загиваме като раса. И така преди сто години
съществата, управляващи нашата еволюция, ни запитаха дали бихме
искали да изучаваме хората. Това щеше да ни позволи да усвоим
свободната воля, запазвайки принадлежността си към еволюцията на
елементалите. Така можехме да се превърнем в творци – също като
хората. И аз съм един от първите, който избра да се заеме с
това.

-Нима твърдиш,
че само хората и делфините могат да бъдат творци, а елементалите –
не? Как тогава еволюирате? – попитах заинтригувано.

-Допреди сто
години единственият начин за елементалите да станат творци бил да
навлязат в човешката еволюция. Най-напредналите от природните
духове, вие бихте ги нарекли учители, често са го правели. Винсент
Ван Гог е един от тях и понеже виждал, че нашият свят загива, той
помолил за разрешение да влезе в човешката еволюция. Искал да изучи
свободната воля, за да може да помогне на природните духове. Но
животът му като човешко същество бил много труден, защото нашите
светове са твърде различни.

Тъй като искал
да помогне на елементалите, той никога не се отделил изцяло от нас.
Винсент също искал да покаже на хората красотата на нашия свят и
уменията ни, но те не били готови за това. Открил, че е много
трудно да живее впримчен в тяло, толкова ограничено във времето и
пространството.

-Винсент Ван
Гог изцяло ли беше елементал, или само отчасти? – попитах аз,
опитвайки се да разбера как човешките същества и елементалите
можеха да навлизат в чуждите светове.

-Понеже Ван Гог
беше много силен, бе му разрешено да вземе почти цялата си същност
на елементал във вашия свят – отговори леприконът. - Но той беше
изключение. Обикновено на елементалите се позволява да вложат само
част от себе си в човешкия живот. Така че един човек би могъл да
бъде 10 или 25 процента елементал. Така е по-лесно за природните
духове да оцелеят във вашия свят, но отнема много по-дълго време –
всъщност няколко човешки живота, за да придобият достатъчно
качества, позволяващи им да станат творци в нашия свят.

-Как бихме
могли да разпознаем човек, който е отчасти елементал? – попитах аз,
подозирайки, че може би познавам някого от този вид.

-Такива хора
обикновено имат дарба за изкуства – отговори той – за пеене,
танцуване и разказване на истории. Доста от тях са били ирландци
или уелсци. Един от тях е Дилън Томас . В неговата същност
преобладаваше природата на елементала.

-Но как се
съчетава човешката същност с тази на природния дух, така че тези
същества да продължат своята еволюция? – попитах аз. – Звучи ми
като че ли те стават хибриди и не са изцяло нито хора, нито
елементали.

-Да, точно това
се случва – усмихна се леприконът, доволен, че толкова добре бях
схванала нещата. – Човешките същества също биха могли да навлязат в
еволюцията на елементалите, но това е друга тема. Допреди сто
години това беше единственият начин, по който елементалите биха
могли да придобият свободна воля и да станат творци, но както и
сама виждаш, това е бавен и мъчителен процес. Такъв живот е труден
не само за елементалите, но и за хората, с които общуват. Човешките
закони и тези на елементалите са много различни. Природните духове
не притежават това, което вие наричате морал. Ние не се
женим и не оставаме верни на партньорите си, както вие, хората.
Така че когато елементалите навлязат в човешката еволюция, те са
обвинявани в безразборни връзки и незачитане на другите, но според
нашите закони ние не правим нищо лошо.

-Значи така е
функционирала старата система на еволюция на елементалите – казах
аз. – А каква е твоята роля в новата система?

-В моя свят –
леприконът отговори бързо – аз съм учител на елементалите, които
изучават човешките същества, точно както ти си учител на хората,
които изучават нашата еволюция. Всъщност в собствените ни светове
ролите ни са сходни.

Докато той
говореше за приликата между нас, осъзнах колко малко зная. През
целия си живот като зрял човек, докато работех с хората
индивидуално или в групи, аз се стараех да им помогна да открият
предсказуемите модели в личното им развитие, както и в човешкото
съзнание като цяло. Преди да дойда в Ирландия, си мислех, че
разбирането на тези модели и съобразяването с тях е достатъчно, за
да получа просветление, а ето сега леприконът ми говореше за едно
изцяло ново измерение, а именно – еволюцията на елементалите, за
която не знаех нищо.

Тъкмо бях
започнала да се чудя колко ли още бих могла да науча, когато той
добави:

-И двамата се
интересуваме от това как да помогнем на другите да станат
съзнателни творци на тази планета. Това лято аз ще те обучавам за
елементалите, а ти мен – за хората, така че да премина теста. С теб
сме на един и същ етап и двамата ще бъдем изпитани това лято, но ти
все още не го осъзнаваш.

-Какво имаш
предвид? – попитах аз, леко засегната.

-Мислиш, че си
тук, за да получиш просветление и това е така, но не разбираш
напълно как ще стане това. Аз ще ти помогна. Не мога да ти помогна
за човешките ти уроци, разбира се, а само за самия процес. По-стар
съм от теб и съм понаучил нещичко през годините.

Той се
понамести малко и погледна надолу към чашата с чай, поставена на
земята. Мигнах и внезапно чашата се озова в ръцете му, а той вече я
поднасяше към устните си. Погледът ми бързо се върна към земята,
само за да открия, че истинската чаша все още беше там. Имаше две
еднакви чаши – една на земята и една – в ръцете му.

-Не съм пил чай
у дома от миналото лято – сподели той, – откакто семейство
Дейвидсън беше тук.

Стана ми драго
да видя как се опитва да създаде някакви приятелски
взаимоотношения, така че го запитах:

-Харесва ли ти
да живееш с хората?

-Няма голямо
значение харесва ли ми или не, освен ако не искам да живея под
някой мост или в обор с кравите. Трудно е да намериш дом, който да
не е обитаван от хора през цялото време, а и старите къщи сега
излизат от мода. Строят се модерни постройки, но това просто не е
същото. Ние не сме пригодени за електрическо отопление, обичаме
топлината на горящия торф. Имахме късмет със семейство Дейвидсън.
Те не идваха често тук, а когато бяха в къщата, техните вибрации
резонираха с нашите. Беше като че ли ние имаме гости. Гледахме как
децата им порастват и като цяло всичко беше наред.

Той се наведе,
поставяйки чашата там, където беше другата, а аз гледах очарована
как двете чаени чаши се сляха в една. Държанието му бе толкова
прозаично, че някак си тази магическа версия на действителността
изглеждаше напълно нормална.

-Може би
трябваше да започна от самото начало – каза той, поставяйки отново
ръце на корема си, и заемайки позата на учител. – Повечето хора не
ни виждат. Човешките същества живеят през по-голямата част от
времето в третото измерение, а ние сме отдалечени от вас с около
половин измерение. За нас е лесно да виждаме хората, тъй като вие
сте по-груби, по-плътни и като цяло по-материални и вибрирате с
по-ниска честота от нас.

-Вие, хората –
обърна се той извинително към мен, – не ти лично, разбира се, –
нямате способността да улавяте по-фините вибрации. Не виждате
мъртвите, нито съществата, които правят облаците, или пък онези,
които се грижат за дърветата. Елементалите чувстват смесица от
това, което вие, хората, бихте нарекли съжаление и презрение към
факта, че не можете да виждате другите измерения. Ако вие можехте
да повишите вибрациите си и да съзрете тези светове, нямаше да
причинявате на Земята това, което правите сега. Как бихте убивали
потоците и дърветата, ако можехте да усетите жизнената им сила, да
видите съществата, които се грижат за тях?

Ние,
елементалите, имаме теория, че може би вие, хората, нарочно сте
станали толкова груби и плътни, за да не можете да ни виждате – нас
и другите създания, и така да правите каквото си поискате.
Забелязали сме, че своеволието е много характерна човешка черта.
Може да се каже, че това е тъмната страна на свободната воля.
Съществата се нуждаят от свободна воля, за да станат творци, но
повечето хора трябва да се преборят със силната си воля, наричана
от вас „его“, за да я обуздаят и тя да стане подвластна на
твореца.

Седях тихо,
отпивайки от чая си, и слушах думите му. Бях съгласна с неговите
прозрения и почувствах тъга, че толкова малко хора отделят време да
се насладят на красотата, която ги обкръжава.

Той като че ли
почувства промяната у мен, обърна се и каза:

-Виждаш ли
колко по-добре се почувства, като се отпусна и позволи на красотата
на света да ти въздейства?

Въпреки че не
бях изпратила своите мисли, знаех, че той лесно ги е уловил.
Осъзнах стреснато, че ако искаше, би могъл да долови всяка моя
мисъл през цялото време.

-Но не искам –
каза той. – Имам и други неща за вършене, освен да разговарям с
теб. При това знам колко сте докачливи вие, хората, когато става
въпрос за личното ви пространство.

Беше ясно от
тона му, че в някои отношения гледаше на мен, и на всички човешки
същества, като на по-млади и поради това – по-малко развити от него
самия.

Изведнъж той
започна да се кикоти и след малко вече се превиваше от смях. И
тогава, без да продума, изпрати към мен образи на малки феи с
крилца, вършещи пакости. Осъзнах, че той пресъздава стереотипната
човешка представа за природните духове.

-Добре, добре –
казах аз, смеейки се. – И двамата ще трябва да поработим върху
отхвърлянето на стереотипите, установени между расите, а докато го
правим, можем да се забавляваме.

-И като говорим
за свободната воля – каза той, отново сериозен, – елементалите имат
много малко от нея, защото не ни е нужна. Ние можем да създаваме
както си пожелаем, защото, за разлика от вас, хората, не се
съмняваме в тази своя способност. Можем да погодим номер на
човешките същества или на някого от себеподобните си, но това е
просто шега. Не е нещо, което вие бихте нарекли зло, както днес в
спалнята, когато децата доведоха съседите, за да те видят. Нима
това ти навреди? Не бих казал.

Всъщност е
възможно ти да си им навредила, като започна да им крещиш. Ти
буквално ги разпиля. Както се оказа, никой от тях не е пострадал,
но хората биха могли да наранят елементалите, дори само със силата
на волята си или с онова, което казват и правят. Човешките същества
със сигурност са навредили на елементалите с мисленето си. Те
отричат нашето съществуване, особено през последните сто години, и
понеже не вярват в нас, не ни дават необходимата енергия, за да
съществуваме. Някои елементали, лишени от енергията, съдържаща се
във вярата в нас, умират. Това са именно онези от нас, които имат
най-малко воля и се нуждаят от човешката вяра, за да
съществуват.

Почувствах се
ужасно виновна заради това, което бях направила, макар и не
нарочно, а поради незнанието си.

-Това е ужасно
– казах аз. – Нямах представа, че хората могат да нараняват
елементалите толкова много.

Той замълча и
аз почувствах как обмисля възможности, стремейки се да поддържа
обективността на учен от човешката раса.

-Както се
оказва, хората са направили за елементалите и нещо добро – каза той
най-накрая. – Когато видяхме, че липсата на човешка вяра в нас ни
лишава от енергия, това накара някои от нас да поемат по нов път.
Трябва да развием волята си и да вярваме сами в себе си.

Не това беше
пътят, който са имали предвид при планирането на еволюцията ни. Ние
получихме нашите дарове, които да донесем на света, а вие получихте
вашите. Даровете на елементалите са смехът, радостта и красотата.
Човешките дарове са волята, действието, активността. Според
първоначалния план ние е трябвало да еволюираме отделно, но в
хармония, така че да се допълваме взаимно. Но не това се случва
през последните няколко столетия. Тъй че съществата, които
контролират нашата еволюция, промениха еволюционния ни план така,
както промениха и вашия, и сега заедно изработват нов план, според
който и двете раси да могат да бъдат творци. Ако елементалите
можеха да работят с хората така, както работим ние двамата, това би
ускорило процеса. Ние търсим хора, с които да си сътрудничим,
заради доброто и на двете раси, както и на Земята.

-Как бихме
могли да работим заедно? – попитах аз направо.

Той обърна
поглед към хоризонта. Сякаш предпочиташе да не ме гледа, докато
говори, и аз осъзнах, че моята енергия го разсейва. Имаше нужда да
се концентрира изцяло върху това, което казва.

-Има много
начини, по които човешките същества могат да работят с природните
духове. Най-важното е да вярвате в тях и да разберете, че те внасят
в света радост и красота. Елементалите помагат на цветята,
дърветата и планините да растат. Има дори елементал, който поддържа
човешкото тяло. Само защото човешките същества не могат да ги
видят, това не означава, че те не съществуват. Има много измерения,
в които хората не са съзнателни. Дори елементалите, въпреки че са
осъзнати не само за вашата реалност, а и за други, не могат да
видят всички реалности. Но и хората, и елементалите могат да
развият способност да възприемат другите измерения. Когато
човешките същества вярват в нас, това създава и подсилва
мисъл-формите, които ни позволяват да функционираме и растем. Това
ви отнема твърде малко енергия, а на нас дава толкова много. Ако
хората правеха това, повече елементали биха развили съзнателност,
така бихме могли да придобием свободна воля и да станем творци.
Това определено би ускорило нашата еволюция.

Изкушавах се да
попитам нещо за мисъл-формите, но напрегнатото му изражение ме
обезкуражи, а той продължи.

-Друг начин да
се работи с нас е да се показва благодарност, признание и радост
заради това, което сме създали. Когато хората имат подобно
отношение, ние можем да се сливаме с тях и нашето присъствие ги
обогатява, действайки им като катализатор.

Той се обърна
към мен и добави:

-Именно това се
случи преди няколко минути. Спомняш ли си колко по-щастлива се
почувства?

Кимнах в знак
на съгласие, отворих уста да проговоря и отново бях залята с поток
от думи.

-Хората се
вглъбяват в себе си и мислят само за сериозни неща като работа и
задължения. Това ги прави по-стегнати, по-плътни и забавя
еволюцията им. Когато имате по-развито съзнание, ставате по-леки и
рехави. Елементалите могат да разберат степента на развитие на
дадено човешко същество, само като го погледнат и видят плътността
му. Ако хората виждаха красотата на света, това би ускорило тяхната
еволюция.

Еволюцията на
природните духове е противоположна на тази на хората. Когато за
пръв път сме се въплътили, ние сме били просто снопчета енергия. Но
като растем и се развиваме, ставаме все по-плътни. Така че целта на
еволюцията на елементалите е да увеличат плътността си.

Отново се
опитах да изразя отношението си към казаното, но замълчах пред
строгия му поглед. Започвах да се чудя дали някога ще успея да кажа
нещо.

-Има още два
начина, по които бихме могли да работим заедно – продължи
леприконът, гледайки ме с подчертано търпение, – а именно – хората
да се съгласят да работят с елементалите, които искат да си
сътрудничат с тях. Нашата работа е да създаваме форма, да виждаме
структурата в природата и да ѝ помагаме да се развива. Елементалите
могат да виждат устройството на човека и ние можем да ви помагаме
да растете, така както помагаме на дърво или на цвете. Това ще
ускори вашата еволюция. Хората казват, че всеки човек има ангел
хранител и това е така. Но те биха могли да имат и приятел
елементал. Това, което човешките същества могат да направят за нас,
е да мислят за това, което елементалите правят за природата и да ни
пращат енергия, за да ни помагат да вършим тази своя дейност.
Елементалите могат да се научат да използват свободната си воля,
като работят с отделни хора. Ако можехме да работим заедно, нямаше
да се налага елементалите да навлизат в човешката еволюция.

Изричайки тези
думи, той се протегна, прозина се широко и ми се усмихна. Облекчен,
че е приключил с дългия си монолог, каза:

- Достатъчно за
днес, не мислиш ли?

И без да дочака
отговор, той стана, обърна се и мина през стената обратно в
къщата.

След като
леприконът си тръгна, аз затворих очи, отпуснах се назад в стола и
позволих хладният бриз на ирландската утрин да ме пречисти. Поех
дълбоко дъх и издишвайки, оставих емоциите от днешната сутрин да се
уталожат. Представата ми за моето усамотение се беше променила
коренно само за два дни и аз си припомних казаното от леприкона, че
природните духове разбират божествения план по-добре от хората. И
докато елементалите се учеха на свободна воля, хората трябваше да
се научат как да работят в хармония с божествения план. Общото
между двете раси беше нуждата от здравословно балансиране на тези
два аспекта.

Очевидно това
лято ми беше дадена възможност да постигна този баланс. Преди да
дойда в Ирландия, аз бях видяла само частица от своя жизнен път и
как той се свързва с този на другите човешки същества. Аз не бях
осъзнала как жизнените пътища и на други същества се вплитат в
общата тъкан и едва сега започнах да разбирам как всички ние сме
части от едно по-голямо цяло.

Преди идването
ми в Ирландия имах една единствена цел – да получа просветление.
Представата ми за този процес беше, че по някакъв начин ще бъда
подложена на изпитание и или щях да се справя, или да се проваля.
Възприемах просветлението по-скоро като абсолютна величина,
отколкото като еволюционен процес, въпреки че знаех, че противоречи
на онова, което будистите наричат „пътуване без цел“. Вероятно това
лято беше шанс за мен да изживея такова пътуване, без да се тревожа
за целта. Човекът, за когото се смятах, принадлежеше на миналото,
сега бях в Ирландия, за да разбера коя съм в действителност.

